**Sils Marian pilvet** (*Clouds of Sils Maria*) on Olivier Assayasin käsikirjoittama ja ohjaama eurooppalainen draamaelokuva vuodelta 2014. Teatteriaiheisen ihmissuhdedraaman pääosissa näyttelevät Juliette Binoche, Kristen Stewart ja Chloë Grace Moretz.

Juoni
-----

Avioeronsa keskellä eurooppalainen näyttelijä Maria Enders saapuu Sveitsiin tekemään vanhemman naisen roolia samassa lesbosuhteesta kertovassa näytelmässä, jossa löi itsensä läpi vuosikymmeniä sitten nuoremman naisen roolissa. Tähän rooliin on nyt valittu räikeä uuden polven jenkkifilmitähti. Odotellessaan harjoitusten alkua erikoisesta sääilmiöstään tunnetussa Silserseen alueen pikkukylässä Maria yrittää yhdessä amerikkalaisen assistenttinsa Valentinen kanssa löytää näkökulmaa hahmolleen. Analyyttisen Valin ja hänestä yhä pahemmin riippuvaisen Marian keskinäiset keskustelut alkavat muistuttaa näytelmän naisten välistä valtataistelua.

Rooleissa
---------

|  |  |  |
| --- | --- | --- |
|  Juliette Binoche  | … |  Maria Enders
  |
|  Kristen Stewart  | … |  Valentine
  |
|  Chloë Grace Moretz  | … |  Jo-Ann Ellis
  |
|  Lars Eidinger  | … |  Klaus Diesterweg
  |
|  Johnny Flynn  | … |  Christopher Giles
  |
|  Angela Winkler  | … |  Rosa Melchior
  |

Vastaanotto
-----------

Elokuva sai ensi-iltansa Cannesin elokuvajuhlilla, jossa se oli ehdokkaana Kultaisen palmun saajaksi. Kristen Stewartista tuli elokuvan myötä toinen amerikkalaisnäyttelijä Adrien Brodyn jälkeen (*Pianisti*, 2002), joka on palkittu ranskalaisessa César-palkintogaalassa. Elokuva tuotti viisi muutakin César-ehdokkuutta ja voitti Louis Delluc -palkinnon vuoden parhaana ranskalaiselokuvana.

Arvostelut olivat enimmäkseen myönteisiä, mutta esimerkiksi *New York Postin* arvioija kutsui *Sils Marian pilviä* draamana yhtä poreilevaksi kuin ikkunalaudalle jätetty vesilasi. *Seura*-lehden Arto Pajukallion mielestä Assayasin luonnetutkielma kasvaa koskettavaksi ihmissuhteiden ja taiteilijapiirien kuvaukseksi, jossa "erilaisuuksia ja vastakohtaisuuksia tutkitaan ajassa, tunteissa, kulttuureissa". Film-O-Holic.com-elokuvasivuston Anna Koivumäen mukaan kolmen naisen varaan rakennettu tarina on täynnä vivahteikkaita ja hienovaraisia näyttelijäsuorituksia. Episodi-elokuvasivuston Marta Bałagan mukaan Binochen ja Stewartin välillä on hienoa kemiaa: "Vaikka heidän suhteensa ei etenekään seksuaaliseksi asti, sen epätasapainoinen dynamiikka heijastaa jatkuvasti läsnäolevaa näytelmää." Tarinan avoin loppu tuntui hänestä pettymykseltä monien teemojen jäädessä yhdistymättä.

Lähteet
-------

1. 1 2  Koivumäki, Emmi: Iättömät pilvet *film-o-holic.com*.  5.9.2014. Viitattu 21.4.2019.
2. 1 2  Pajukallio, Arto: Sils Marian pilvet – Olivier Assayasin kirjoittama ja ohjaama luonnetutkielma avautuu syvältä ruopaisevaksi ihmissuhteiden ja taiteilijapiirien kuvaukseksi *Seura*.  23.11.2018. Viitattu 21.4.2019.
3. ↑  Sarhimaa, Jutta: Clouds of Sils Maria juhlii naiskohtaloita ajan leuoissa *Helsingin Sanomat*.  4.9.2014. Viitattu 21.4.2019.  (Tilaajille.)
4. ↑  Cowden, Catarina: Kristen Stewart Is Somehow The First American Actress In History To Win A Cesar *cinemablend.com*. Viitattu 20.4.2019. (englanniksi)
5. ↑  Tartaglione, Nancy: César Awards: ‘Timbuktu’ Best Film; Kristen Stewart In Historic Supporting Actress Win *deadline.com*.  20.2.2015. Viitattu 20.4.2019. (englanniksi)
6. ↑  Richford, Rhonda: 'Sils Maria' Wins France’s Louis Delluc Critics' Prize *hollywoodreporter.com*.  15.12.2014. Viitattu 20.4.2019. (englanniksi)
7. ↑  Smith, Kyle: Juliette Binoche can’t save ‘Clouds of Sils Maria’ from being dramatically gray *New York Post*.  8.4.2015. Viitattu 20.4.2019. (englanniksi)
8. ↑  Balaga, Marta: Clouds of Sils Maria *episodi.fi*.  4.9.2014. Viitattu 21.4.2019.